**Muntlig spørsmål - fylkestingets junisamling 2016**

**fra representanten, E. Eriksen, SV**

**Spørsmål til Fylkesrådet**

**Fraværsgrense i videregående opplæring**

Kunnskapsministeren har foreslått en ny fraværsgrense for elever i videregående skole på 10%, hvor Stortingets flertall etterpå har endret denne til 15% og gjort det til et prøveprosjekt. Målet er å redusere frafallet og øke sjansen for at lærerne har et grunnlag for å vurdere elvenes faglige prestasjoner. Kunnskapsministerens hensikt og målsetting er god, men mange har reist sterk tvil om den nye fraværsgrensen vil ha den positive effekten som den er ment å ha. Elevorganisasjonene har streiket mot den nye fraværsgrensen og lærere har protestert. Det er mildt sagt stor uenighet om hvorvidt fraværsgrensen vil virke etter hensikten.

Det er enighet om at det å si ja til en plass i videregående opplæring også innebærer en plikt til å være til stede. På tross av dette er fraværet til enkelte elever svært høyt. Fraværet bør ned, men hvordan? Den aller største utfordringen i den videregående opplæringen er det store frafallet. Det at så mange faller fra i utdanningsløpet innebærer også et stort samfunnsproblem. Derfor er det stor enighet om at kampen for å redusere frafallet er særdeles viktig. Mange skoler har sett at frafall starter i det små med stadig og økende frafall fra undervisningen. Mange steder har man derfor satt inn positive oppfølgingstiltak der elever med stort frafall og liten motivasjon følges tett opp. Gjennom ulike positive tiltak sørger man for at de klarer å være til stede på skolen – og at de kommer seg til skolen om morgenen. Det er slike positive tiltak som er den gode vegen videre for å redusere fraværet og frafallet. Det er vel kjent at de elevene som er i risiko for å tape «skolerett» pga høyt fravær nettopp er elever som av ulike grunner har personlige vansker, sliter med motivasjon, har ulike grader av psykiske vansker, sosiale vansker og lærevansker. Fraværet skyldes svært sjelden «vrangvilje» eller «slendrian», men tvert imot mange ulike personlige vansker i hverdagen i overgangen fra ung til voksen.

**Spørsmål:**

Hva er fylkesrådens syn på den nye fraværsgrensa som blir innført sett opp mot andre tiltak som aktivt og positivt følger opp elevene?

**Svar fra fylkesråd for utdanning Roar Sollied (V) (inntil 2 minutter):**

Stortinget behandlet 14. juni forslaget om endring av [fraværsgrensen i videregående opplæring.](https://www.stortinget.no/no/Saker-og-publikasjoner/Saker/Sak/?p=65432)  Flertallet besluttet da å oppheve regjeringens forskrift om en fraværsgrense på 10 prosent i enkeltfag, og vil i dialog med sektoren utarbeide et nytt regelverk for fravær.

Siden det ikke ligger opp til Fylkesråden å sette fraværsgrense, vises det til partienes innstillinger på Stortinget.

Fylkesråden avventer nå Kunnskapsdepartementets og Utdanningsdirektoratets avklaring på hvilket nivå fraværsgrensen skal ligge, og vil selvfølgelig forholde seg til det. Fraværsgrensen skal etter opprinnelig plan innføres fra 01.08.16 ved forskrift.

Forberedelser til implementering av fraværsgrense har vært behandlet som sak i fylkesutdanningssjefens rektormøter. Rektorgruppa har i forberedelsene til innføringen vektlagt forebyggende arbeid og elevoppfølging knyttet til uønsket fravær.

Jeg vil her meddele at det i dag jobbes bredt og systematisk på de videregående skolene for å fange opp elever som ikke møter til undervisningen, og det jobbes målrettet for økt tilstedeværelse gjennom gode rutiner som forebygger og motvirker fravær. Elevene følges opp på et tidlig tidspunkt og det er etablert gode systemer for å oppdage uønsket fravær og sette inn tilpassede tiltak så tidlig som mulig. Dette er av stor betydning for den enkelte elev og kan være avgjørende for å gjennomføre videregående opplæring.

Når det gjelder gruppen med personlige vansker, som spørsmålsstilleren nevner, ivaretas disse ved siden av de ordinære tiltakene gjennom vår satsing på psykisk helse i de videregående skolene gjennom nærværsteam på skolene, PP-tjenesten og det nye prosjektet *Drømmeskolen*, som har fokus på psykisk helse og er tildelt fire skoler i Troms.